Sondag 27 Desember 2020 - 'N GEMEENTE IN AFRIKA VIR DIE HELE WÊRELD
Waaruit word gelees?
God praat in Kersfees
Wat word gesing?
Lied 338 en Lied 348 was gesing. Lied 348 was die slotlied.
Een van die kenmerke wat ons van God ontdek in die Bybel is dat Hy praat. God het gepraat – en dit gebeur. Die Jode maak dit deel van hul heel eerste oortuigings oor God… dat Hy teenwoordig is en omgee en praat. Daar is mag in SY stem om die natuur te gebied… Laat daar lig wees… en die hele natuurlike wêreld kom in beweging. Telkens sien ons God met mense praat… in verskillende tydvakke en manière. Abraham, Isak, Jakob, Josef, Moses, Rigters, profete. God praat maklik en gereeld… of so dink ons. As ons die Bybel verhaal volg, en jy begin dit tel, dan praat God met Abraham op vyf geleenthede … oor baie jare. Met Salomo praat God twee keer. En die tweede keer is God verbaas dat Salomo dit nie genoeg gevind het om een keer te praat nie.
Maar dan is daar daardie stil tye waar God se stem nie gehoor word nie. Asof God Hom onttrek aan die mensdom. Die eerste so n tyd is die volk wat in Egipte is as slawe. Die volk kla steen en been, maar dit klink of God verdwyn het in die hemelruim en niks sien wat met Sy volk gebeur nie. Die tweede is met Elia se tyd as profeet… Die Bybel begin die verhaal van Samuel se roeping met die woorde… In daardie dae was die Woord van die Here maar min gehoor… Daar was priesters, daar was kerk… Maar God was vreemd stil. Die derde vermelding van God wat stil is, gebeur rondom die geboorte van Jesus. Die gaping tussen die laaste profeet em die begin woorde van die Nuwe Testament, is 400 jr. Vir 400 jr is daar kerk en offers en belydenis en geestelike feeste… Maar vreemd is God stil.
En dan skielik lees ons van n jong meisie en God wat deur n engel aan haar verskyn. Telkens word die deurbreek van God na ons bekende omgewing as vreesaanjaend beleef. God se stem is steeds kragtig en ruk n hart tot stilstand. Maar oomblikke voor hierdie oopskeur van God se teenwoordigheid, is daar steeds die daaglikse roetine en wonder en vrae of God nog hoor en of God nog kan terug praat.
Waar is jy in jou oortuiging oor dit? Ek glo dat elkeen van ons daarvan oortuig is dat God kan praat en dikwels praat… die probleem is dat ons nie glo dat God nog met my.. nou… met my sal praat nie. Ons emosies is dikwels afgestomp en die opgewonde luister na God se stem is soms vreemd stil in ons. Dikwels word ons verlam met die moontlikheid dat God nie meer met my sal gesels nie. En die stilte dryf ons weg.
En dan is dit so maklik dat die gedagte posvat dat God nie met my praat nie omdat die fout waarskynlik by my lê. Is ek nie dalk te sondig dat God met my sal praat nie.
Kersfees vertel ons dat God uiteindelik en finaal deurgebreek het. Ons lees die kersverhaal dat die die engel met n meisie begin praat… en met n priester, en uiteindelik met skaapwagters wat in die nag oor hul skape die wag gehou het… En wanneer die engele die hemelse gordyn wegtrek staan mense verstom oor die teenwoordigheid van God wat nog altyd daar was, net verberg vir harte wat op verkeerde plekke na Hom gesoek het.
En terwyl mense in hul daaglikse roetine aangaan asof God se oënskynlike stilte ook sy afwesigheid beteken word mense verstom oor die Goddelike teenwoordigheid in die middel van n gewone donker nag. N Meisie gaan aan met haar dagtaak en skielik word die gordyn weggetrek en vertel n engel in n hoorbare stem oor die hartklop van God.. My kind… ek begeer om sigbaar te word… en ek het gekies om my sigbaarheid deur jou gebrokenheid en jou menswees te wys. EK wil weer praat deur jou beskikbaarheid. Daarom begin die Johannes evangelie met hierdie mooi woorde… Die Woord het vlees geword en onder ons kom woon.
Om toe t elaat dat God deur jou praat, moet jy op die agtergrond wegskuif. Daar is nie plek vir die eie el en eie ego as jy God se megafoon wil wees nie. Vir Maria is haar maagdelikheid betwyfel en die uitspraak was duidelik in die Joodse godsdiens… hierdie meisie moet onder tug geplaas word en sterf. Dit was later so erg en die verdagmakery so fel, dat die kerk dit duidelik moes bely vir alle eeue om te hoor… Ek glo dat Jesus gebore is uit n maagd, Maria.
Herders wat die eerste gehoor is van die Kind wat gebore is in Bethlehem, was ook maar n uitgestote groepie mense. Ons het van herders hierdie edel beroep gemaak omdat Jesus ons Herder is. Maar dis natuurlik nie waar nie. Herders was maar die uitskop werk. Dawid is die jongste broer uit die familie van Isai… en dis waar hy werk omdat daar soveel beter dinge is om te doen. EN as Dawid sing dat die Here Sy herder is en dat hy niks kort kom nie, is dit ook die getuienis van n jong seun wat sê dat God hom nog nooit verlaat het nie. Dat hy ten minste weet van God se teenwoordigheid en bystand. En dit was vir Dawid so n sterk oortuiging dat hy voor die koning Saul op die oorlogsfront kan sê… ek weet God is by my. Hy het my gehelp om die leeu te verskeur wat die skape wou aanval. Ek weet God is teenwoordig en Sy stem is vir my bekend. En toe hierdie herders eers die teenwoordigheid van God in daardie herberg beleef het, kon hulle nie meer stil bly nie en die Bybel vertel dat hulle gegaan het en vir almal gaan vertel het.
Hier is van ons vanoggend wat diep begeer dat God met hulle sal praat. Oor n vraag, oor n kind, n werk of gesondheid, n verhouding of n belangrike keuse… Kerstyd vertel ons hierdie hoopvolle nuus… Al klink dit al vir te lank doodstil, dit beteken nie dat God nie hier is nie. Hy weet steeds wie jy is en wat jou vrae is. Kerstyd is die hoop tyd dat God sal bly praat – ook in my lewe sal inspreek.
Later sou n ander Maria dieselfde boodskap in n troostelose tyd kon hoor… terwyl haar broer Lasarus al 4 dae dood is en begin ruik… moet sy hoor by ander… die Meester is hier en Hy roep jou.
Vandag spel Kersfees vir my en vir jou uit… Die Here is hier… en Hy roep jou om te bly vashou aan die waarheid dat God steeds praat. Met my en met jou. Sy stem klink helder deur die stilte van ons nagbestaan… Vandag is daar vir jou gebore… in die stal van Bethlehem… die Verlosser… en dit sal vir jou die teken wees… Jy sal n Kind in n krip vind wat in doeke toegedraai is…. Hy is die Immanuel… wat beteken… God is met ons.